Mælaborðið opnar nýja sýn á gögn í ferðaþjónustu Mælaborð ferðaþjónustunnar er viðfansgefni þriðja þáttar af Ferðalausnir – stafræn tækifæri . Í Mælaborðinu eru teknar saman og birtar með myndrænum hætti margvíslegar upplýsingar um ferðaþjónustuna sem áður þurfti að sækja á marga staði . Mælaborðið opnar þar með bæði nýja sýn á fyrirliggjandi gögn og bætir aðgengi að þeim til muna . Mælaborðið skref fyrir skref Jakob Rolfsson , sérfræðingur hjá Ferðamálastofu , heldur utan um Mælaborðið . Í myndbandinu fer hann í gegnum Mælaborðið skref fyrir skref , sýnir hvaða gögn er þar að finna og hvernig hægt er með einföldum hætti að kalla fram mismunandi sjónarhorn á hinar ýmsu upplýsingar , allt eftir eðli gagnanna . T.d. hvernig hægt er að brjóta gögn niður á tímabil , velja eitt eða fleiri tímabil til að skoða í einu , skoða sérstaklega einstök lönd eða markaðssvæði og þannig mætti áfram telja . Uppfært jafnharðan Upplýsingar Mælaborðsins eru byggðar á gögnum frá opinberum stofnunum og rannsóknaraðilum en eru þarna í fyrsta aðgengilegar á einum og sama stað . Tölurnar eru uppfærðar jafnharðan og nýjar berast . Mæta brýnni þörf fyrir aðgengilegar upplýsingar Markmiðið með mælaborði ferðaþjónustunnar er að mæta brýnni þörf fyrir aðgengilegar og áreiðanlegar upplýsingar á einum stað um vöxt og þróun þessarar stærstu atvinnugreinar landsins . Einstaklingar , fyrirtæki , fjárfestar , sveitarfélög , ríkisvaldið og fleiri aðilar hafa lengi kallað eftir slíkum gögnum til greiningar og ákvarðanatöku í ferðaþjónustunni . Til viðbótar við þær upplýsingar sem birtast í mælaborðinu verður hægt að fá aðgengi að undirliggjandi gögnum til frekari rannsókna . Ferðalausnir - Stafræn tækifæri Sem fyrr segir er myndbandið þriðji þátturinn af hagnýtum vef-vinnustofum sem Ferðamálastofa í samstarfi við Íslenska ferðaklasann mun standa fyrir á næstu mánuðum undir nafninu Ferðalausnir - Stafræn tækifæri . Markmiðið er að sýna , kynna og miðla þekkingu og reynslu til fyrirtækja í ferðaþjónustu á sviði aukinnar tækni og öflugri miðlunar . Mun nýtt efni vera frumsýnt á tveggja vikna fresti . Þáttinn með Jakobi Rolfssyni má horfa á hér að neðan .